《三月初五日同诸友自城南游水西书事》
元代·方回

步出城南门，衣袂飘和风。
风中有花香，不问紫与红。
万山似无罅，一水能自通。
插云石色古，喷雪滩声雄。
夙闻长庚伯，来访宣平翁。
想见巉岩间，悠然支孤筇。
吾侪复此游，啸歌渡船中。
未渡东望西，既渡西眺东。
东西互眺望，所至随不同。
乃知佳山水，变态焉可穷。
荦确陟层巘，茂密穿深丛。
仓卒未暇往，虚皇紫阳宫。
僧窗亦可人，修竹攒青空。
足用展极目，遥天送归鸿。
更有真趣泉，一泓磨精铜。
隶扁故自佳，韵语亦大工。
至宝识者少，烟雨埋昏雺。
英气决不泯，定复月贯虹。
万世永无极，百年俱有终。
为问羊叔子，何如王无功。
晚生未闻道，邂逅华颠童。
酒酣诗不成，归途竟匆匆。
但苦嘲诙剧，谈锋森战攻。
达人当两忘，一付亡是公。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。